text: Firma-fitness giver resultater på vægten
  08 april 2015 kl. 05.08
  Er du en af dem, der har mulighed for at træne på dit arbejde? En ny undersøgelse viser nemlig, at det er den bedste måde at komme i form på.
  Hvis du trænger til at komme i form, så har det langt større effekt at gøre det på arbejdet end hjemme foran fjernsynet. Det skriver avisen.dk.
  En ny undersøgelse fra Det Nationale Forskningscenter for Arbejdsmiljø viser, at fysisk træning har mest effekt, når man sveder sammen med sine kolleger på jobbet.
  - Vi fandt ud af, at man bliver i bedre form, hvis man træner på arbejdet. Her kan man hjælpe hinanden og blive motiveret af kollegerne. Det betyder, at man gider træne oftere og mere, end hvis man træner alene, fortæller en af forskerne bag undersøgelsen Lars Andersen, der er professor i arbejdsmiljø.
  - Udover at vi mennesker er sociale væsner og har brug for motivation, så har vi også brug for faste aftaler, hvor vi forpligter os. Ellers får vi det ikke gjort, fortæller Trine Kyed fra Dansk Firmaidrætsforbund.
  